Pertimbangan sanès, kulawarga Banurusman kalebet "Kulawarga Polri." Garwanipun piyambak rumiyin nalika palakrama ugi gadhah tugas minangka Pulisi Wanita (Polwan). Sapunika putra kakungipun ugi mlebet anggota Polri. Punapa malih kabukti langkung saking sepalih yuswanipun panci dipuntelasaken saperlu ngabdi dhateng Polri. Kanthi makaten, boten langkung-langkung manawi pribadi lan sosok Banurusman gegayutan sanget kaliyan Polri. Banurusman dipunlantik dados Kapolri ingkang angka 12 déning Présidhèn Soeharto 6 April 1993 wonten ing Pura Negara, Jakarta. Banu, ingkang wekdal punika gadhah pangkat Letnan Jenderal, nggantosaken Jenderal (Pol) Drs. Kunarto. Sekawan dinten salajengipun, wonten ing Mabes Polri, dipunadani upacara pasrah tinampi kalungguhan saking Kunarto dhateng Banu.